# தமிழ்நாடு கூட்டுறவு விற்பனை இணையம்

**தமிழ்நாடு கூட்டுறவு விற்பனை இணையம்** (Tamilnadu Co-operative Marketing Fedaration) (சுருக்கமாக:*டான்பெட்*) 20 பிப்ரவரி 1959 அன்று செயல்படத் துவங்கியது. தஞ்சாவூர், திருவாரூர் மற்றும் நாகப்பட்டினம் மற்றும் நீலகிரி மாவட்டங்கள் நீங்கலாக தமிழ்நாடு முழுவதும் இக்கூட்டுறவு நிறுவனம் வணிக நடவடிக்கைகள் மேற்கொள்கிறது.இதன் தலைமையகம் சென்னையில் செயல்படுகிறது.  
## நோக்கம்
- விவசாயிகளுக்கு தேவையான வேளாண் இடுபொருட்களான உரங்கள், விதைகள், பூச்சி மருந்துகள் மற்றும் வேளாண் கருவிகளை சேமித்து, தனது இணைப்புக் கூட்டுறவு சங்கங்களான **தாலுகா வேளாண்மை உற்பத்தியாளர்கள் கூட்டுறவு விற்பனை சங்கங்கள்** மற்றும் **தொடக்க கூட்டுறவு வேளாண்மை சங்கங்கள்** மூலம் விநியோகம் செய்தல்.
- தனது இணைப்பு சங்கங்கள் கொள்முதல் செய்து, சேமித்து விற்பனை செய்யும் வேளாண் விளைப்பொருட்களுக்கு சந்தையினை ஏற்படுத்துதல்.
- வேளாண் உற்பத்தி சார்ந்த பொருட்களுக்கான சேமிப்பு வசதிகளையும் எளிதில் தரம் குறையக்கூடிய வேளாண் பொருட்களை குளிர்பதன கிடங்குகளில் சேமிப்பதற்கான வசதிகளை ஏற்படுத்துதல்.
- வேளாண் இடுபொருட்களான கலப்புரங்கள், குருணை வடிவிலான கலப்புரங்கள் மற்றும் விதைகள் ஆகியனவற்றை உற்பத்தி செய்தல்.

## நிர்வாக அமைப்பு
- இதன் நிர்வாகம் தேர்ந்தெடுக்கப்பட்ட நிர்வாகக் குழுவால் மேற்கொள்ளப்படுகிறது. கூடுதல் பதிவாளர் நிலையில் உள்ள கூட்டுறவு அலுவலர் இதன் மேலாண்மை இயக்குநராக தமிழ்நாடு அரசால் நியமிக்கப்படுகிறார்.
- உர விற்பனை மற்றும் வேளாண் விளைப்பொருள் விற்பனைப் பிரிவுகள் அரசால் நியமிக்கப்படும் கூட்டுறவுச் சங்கங்களின் இணைப்பதிவாளர் நிலையிலுள்ள பொது மேலாளர்களால் நிர்வகிக்கப்படுகிறது. நிர்வாகம் மற்றும் உட்தணிக்கை பிரிவுகள் துணைப்பதிவாளர் நிலையிலுள்ள அலுவலர்களால் நிர்வகிக்கப்படுகிறது.
- இதன் தலைமை அலுவலகத்தில் நிர்வாகம், கணக்கு, உட்தணிக்கை, உரம், விதை மற்றும் பூச்சி மருந்துகள், வேளாண் விளைப்பொருள் விற்பனை மற்றும் கட்டிட பிரிவுகள் உள்ளது.
- இந்த இணையம் தமிழ்நாடு முழுவதும் 18 மண்டல அலுவலகங்களைக் கொண்டுள்ளது.
## உறுப்பினர்கள்
- தஞ்சாவூர், திருவாரூர் மற்றும் நாகப்பட்டினம் மாவட்டங்கள் நீங்கலாக உள்ள மாவட்டங்களில் அமைந்துள்ள தாலுகா வேளாண்மை உற்பத்தியாளர்கள் கூட்டுறவு விற்பனை சங்கங்கள், தஞ்சாவூர் விற்பனை கூட்டுறவு விற்பனை இணையம், திருவாரூர் மற்றும் தமிழ்நாடு சேமிப்பு கிடங்கு நிறுவனம்.
## மூலதனம்
இதன் அங்கீகரிக்கப்பட்ட மற்றும் செலுத்தப்பட்ட மூலதனம் ஓவ்வொரு பங்கும் ரூபாய்.500 வீதம் ஒரு இலட்சம் பங்குகள் என்ற அளவில் அங்கீகரிக்கப்பட்ட மூலதனம் ரூ.5 கோடியாகும்.  
## செயல்பாடுகள்
### உர விநியோகம்
தொடக்க வேளாண்மை கூட்டுறவு கடன் சங்கங்களால் அளிக்கப்படுகின்ற பயிர்கடனில் ரொக்கப் பகுதி மற்றும் பொருட் பகுதி அடங்கியுள்ளது. அதில் பொருட் பகுதியில் உள்ள உரங்கள், பூச்சி மருந்துகள், விதைகள் மற்றும் வேளாண் உற்பத்தி கருவிகள் ஆகியனவற்றை தமிழ் நாடு கூட்டுறவு விற்பனை இணையம் தொடக்க வேளாண்மை கூட்டுறவு கடன் சங்கங்கங்கள் மூலம் விநியோகிக்கிறது.  

தொடக்க வேளாண்மை கூட்டுறவு கடன் சங்கங்களுக்கு அளிக்கப்படும் உரங்களை டான்பெட் நிறுவனம் முன்னணி உற்பத்தியாளர்களாகவுள்ள. இப்கோ, கிரிப்கோ, ஐ.பி.எல், கோரமண்டல், பாக்ட், ஆர்.சி.எப், ஸ்பிக் மற்றும் கிரீன் ஸ்டார் போன்ற நிறுவனங்களிலிருந்து டான்பெட் கொள்முதல் செய்து விநியோகிக்கிறது.  
### உர உற்பத்தி
இந்த இணையம் நுண்ணூட்டச்சத்து கலப்பு உரம் மற்றும் பாமணி 17:17:17 என்ற குருணை வடிவிலான கலப்புரத்தினை வேப்பம் புண்ணாக்கு கலந்து உற்பத்தி செய்கிறது. இக்கலப்பு உர உற்பத்தி ஆலை திருவாரூர் மாவட்டம், மன்னார்குடியில் உள்ள பாமணி கிராமத்தில் அமைந்துள்ளது. திண்டுக்கல் மாவட்டம் எரியோட்டில் நுண் உர கலவை உற்பத்தி அலகு மற்றும் உயிரி உரம் மற்றும் உயிரி பூச்சிக்கொல்லி உற்பத்தி அலகு செயல்பட்டு வருகிறது  
### வேளாண் விளைப்பொருள்கள் சந்தையிடுதல்
சந்தைப்படுத்தும் நிறுவனமான டான்பெட் நிறுவனம் வேளாண் விளைப்பொருட்களான பருத்தி, மிளகாய், தனியா, பருப்பு வகைகள் மற்றும் எண்ணெய் வித்துகளை தாலுகா வேளாண்மை உற்பத்தியாளர்கள் கூட்டுறவு விற்பனைச் சங்கங்கள் மற்றும் ஒழுங்குமுறை விற்பனை கூடங்கள் மூலம் விவசாயிகளுக்கு நல்ல விலை அளித்து கொள்முதல் நடவடிக்கைகளை மேற்கொள்கிறது.  
### மாட்டுத் தீவண விற்பனை
டான்பெட் மாட்டுத் தீவன விற்பனையினையை 2011ஆம் ஆண்டு முதல் மேற்கொண்டு வருகிறது. மாட்டுத் தீவன தேவை குறித்து பால் உற்பத்தியாளர்கள் ஒன்றியங்கள் அளிக்கின்ற தேவைப் பட்டியல்கள் அடிப்படையில் மாட்டுத் தீவனம் இந்தியன் பொட்டாஷ் நிறுவனத்திலிருந்து பெறப்பட்டு நேரடியாக விநியோகிக்கப்படுகிறது.  
### குளிர் பதனக் கிடங்குகள்
எளிதில் அழுகும் தன்மையுள்ள காய்கறிகள், பழங்கள் போன்ற பொருட்களை பாதுகாக்க சென்னையில் பேசின் பிரிட்ஜ் மற்றும் கோயம்பேடு ஆகிய இடங்களில் இரண்டு குளிர் பதனக் கிடங்குகளில் சேமித்து வைக்கப்படுகிறது. மேலும் வணிகர்களுக்கு சேமிப்பு பகுதிகள் மாத வாடகை அடிப்படையில் சேமிப்பதற்காக அளிக்கப்படுகிறது.  
### சேமிப்பு கிட்டங்கிகள்
வேளாண் இடுபொருட்களின் சேமிப்புக்காக டான்பெட் இணையம் 36140 மெட்ரிக் டன்கள் கொள்ளளவு கொண்ட 46 கிடங்குகளை பல்வேறு இடங்களில் நிறுவியுள்ளது. சொந்த கிடங்குகள் தவிர 8270 மெ.டன்கள் கொள்ளளவு கொண்ட 11 வாடகை கிடங்குகளையும் டான்பெட் அமர்த்தியுள்ளது  
### மண்ணெண்ணெய் விநியோகம்
டான்பெட் மண்ணெண்ணெய் மொத்த விநியோகத்திற்காக 15 கிலோ லிட்டர் சேமிப்பு திறன் கொண்ட மண்ணெண்ணெய் விநியோக மையத்தை சென்னை கோடம்பாக்கத்தில் 1969ஆம் ஆண்டில் நிறுவி செயல்படுத்தி வருகிறது. மொத்த விற்பனை தவிர பொது விநியோக திட்டத்தில் உள்ள குடும்ப அட்டைதாரர்களின் சில்லறை விநியோக பயன்பாட்டிற்காக சென்னை கோடம்பாக்கம், மன்னார்குடி மற்றும் கோயம்புத்தூர் ஆகிய இடங்களில் தரையடி மண்ணென்ணெய் கிட்டங்கிகள் அமைத்துள்ளது..  
### பெட்ரோல் மற்றும் டீசல் விநியோகம்
சென்னை, கோடம்பாக்கம் பெட்ரோல் விநியோக மையம் 19.06.2013 அன்றும், கோயம்பேடு மொத்த விற்பனை அங்காடியிலுள்ள பெட்ரோல் மற்றும் டீசல் விநியோக மையம் 18.09.2013 அன்றும் துவக்கப்பட்டது.